b'\n_START_ARTICLE_\nTalaso Strunjan\n_START_SECTION_\nGeografija\n_START_PARAGRAPH_\nZdravili\xc5\xa1\xc4\x8de se nahaja v naselju Strunjan na nadmorski vi\xc5\xa1ini 37.7 m, v zati\xc5\xa1ni obmorski legi z milim podnebjem in s solinskim zalivom. Le\xc5\xbei tik ob morju v za\xc5\xa1\xc4\x8ditenem krajinskem parku.\n_START_SECTION_\nZgodovina\n_START_PARAGRAPH_\nZa\xc4\x8detki zdravili\xc5\xa1\xc4\x8da segajo v 60. leta prej\xc5\xa1njega stoletja, ko je na tem obmo\xc4\x8dju nastal dom voja\xc5\xa1kih invalidov in borcev NOV. Kasneje so ponudbo zdravili\xc5\xa1\xc4\x8da dopolnili s pokritim bazenom in Hotelom Svoboda, kjer so bili tudi prostori za ambulante in terapije. Leta 1984 je zdravili\xc5\xa1\xc4\x8de po ve\xc4\x8dletnih te\xc5\xbeavah za\xc4\x8delo delovati v okviru Krke, tovarne zdravil, ki je poskrbela tako za infrastrukturno ureditev zdravili\xc5\xa1\xc4\x8da in okolice kot tudi za zdravstvene in gostinske storitve._NEWLINE_Partnerja Zveza dru\xc5\xa1tev vojnih invalidov Slovenije in Terme Krka sta leta 1998 ustanovila skupno podjetje Krka \xe2\x80\x93 Zdravili\xc5\xa1\xc4\x8de Strunjan, ki se je kasneje preimenovalo v Terme Krka \xe2\x80\x93 Strunjan.'